Správa Komisie Európskemu Parlamentu a Rade o uplatňovaní nariadenia Rady (ES, Euratom) č. 1287/2003 o harmonizácii hrubého národného dôchodku v trhových cenách (nariadenie HND) /* KOM/2006/0199 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 8.5.2006 KOM(2006) 199 v konečnom znení SPRÁVA KOMISIE EURÓPSKEMU PARLAMENTU A RADE o uplatňovaní nariadenia Rady (ES, Euratom) č. 1287/2003 o harmonizácii hrubého národného dôchodku v trhových cenách (nariadenie HND) 1. ÚVOD Nariadenie Rady (ES, Euratom) č. 1287/2003 z 15. júla 2003 o harmonizácii hrubého národného dôchodku v trhových cenách (nariadenia HND)[1] ustanovuje postupy na uľahčenie kontroly a, pokiaľ je to potrebné, aj na zlepšenie porovnateľnosti, spoľahlivosti a úplnosti odhadov hrubého národného dôchodku (HND) členských štátov. Prijatie nariadenia HND nasledovalo po rozhodnutí Rady 2000/597/ES, Euratom z 29. septembra 2000 o systéme vlastných zdrojov Európskych spoločenstiev[2]. Pri uplatňovaní Európskeho systému účtov (ESA 95) podľa nariadenia Rady (ES) 2223/96 z 25. júna 1996 o Európskom systéme vnútroštátnych a regionálnych účtov v Spoločenstve[3] bol HND základom štvrtého vlastného zdroja Spoločenstva od 1. januára 2002. HND nahrádza hrubý národný produkt (HNP), ktorý sa používal na hodnotenie štvrtého vlastného zdroja do roku 2002. Nariadeniu HND predchádzala tzv. smernica HNP, smernica Rady 89/130/EHS, Euratom z 13. februára 1989 o zosúladení zostavovania hrubého národného produktu v trhových cenách[4]. Smernica HNP stanovila postup na kontrolu a hodnotenie porovnateľnosti, spoľahlivosti a úplnosti HNP vo výbore pre HNP, v ktorom členské štáty a Komisia v rokoch 1989 až 2003 úzko spolupracovali. Dosiahla sa dobrá úroveň porovnateľnosti. Nariadenie HND vychádza z tohto postupu a upravuje ho tak, aby zohľadňoval HND na účely vlastných zdrojov, a ustanovuje výbor pre HND. Prvé zasadnutie výboru pre HND sa konalo 5. a 6. novembra 2003 a bolo to zároveň posledné zasadnutie výboru pre HNP. Na tomto zasadnutí výbor pre HND prijal svoj Rokovací poriadok, ako sa ustanovuje v článku 4 ods. 3 nariadenia HND. Účelom tohto dokumentu je podať správu o uplatňovaní nariadenia HND, ako to predpisuje článok 7 tohto nariadenia. Sumarizuje pokrok, ktorý dosiahla Komisia a výbor pre HND pri harmonizácii HND a pri uplatňovaní nariadenia HND od nadobudnutia jeho účinnosti. Kapitola 2 opisuje opatrenia prijaté na zabezpečenie presného vymedzenia hrubého národného dôchodku v trhových cenách. Kapitola 3 opisuje opatrenia prijaté na zabezpečenie včasného predkladania údajov o HND a ďalších informácií členskými štátmi Komisii. Kapitola 4 opisuje kroky, ktoré vykonala Komisia na kontrolu zdrojov a metód používaných členskými štátmi na výpočet HND. Kapitola 5 obsahuje závery o uplatňovaní nariadenia HND od nadobudnutia jeho účinnosti. 2. VYMEDZENIE A VÝPOčET HRUBÉHO NÁRODNÉHO DÔCHODKU V TRHOVÝCH CENÁCH Článok 1 nariadenia HND stanovuje, že HND a hrubý domáci produkt (HDP) na účely rozpočtu sa vymedzuje v zmysle Európskeho systému vnútroštátnych a regionálnych účtov (ESA 95). Systém ESA 95 uplatňujú členské štáty podľa nariadenia Rady (ES) č. 2223/96 z júna 1996 o Európskom systéme vnútroštátnych a regionálnych účtov v Spoločenstve (nariadenie ESA 95). Keďže nariadenie HND 1287/2003 sa prijalo v roku 2003, prvé údaje, na ktoré odkazuje, sú údaje dodané v septembri 2003 za rozpočtový rok 2002. Členské štáty už počítali HDP a HND podľa ESA 95 od apríla 1999 na základe nariadenia ESA 95. Odvtedy sa HNP podľa druhého vydania bývalého ESA odvodzoval na účely vlastných zdrojov od HDP podľa ESA 95, pričom sa vykonali určité koncepčné úpravy. Základné koncepčné úpravy boli ustanovené v rozhodnutí Komisie 97/178/ES, Euratom z 10. februára 1997 o stanovení metodiky prevodu medzi Európskym systémom národných a regionálnych účtov v Spoločenstve (ESA 95) a Európskym systémom národohospodárskych súhrnných účtov (ESA, druhé vydanie)[5]. Komisia (Eurostat) a výbor pre HNP preto investovali veľké množstvo práce do harmonizácie výpočtov podľa ESA 95 ešte prv ako nové nariadenie HND nadobudlo účinnosť. Keď sa v novembri 2003 založil výbor pre HND, podnikol kroky na zabezpečenie toho, aby predchádzajúca práca výboru pre HNP v oblasti harmonizácie koncepcie a definícií národných účtov zostala v platnosti pre harmonizáciu HND všade, kde je to dôležité. Taktiež prijal opatrenia na objasnenie a ďalšie vymedzenie koncepčných zmien, ktoré sa ako nové zaviedli v systéme ESA 95. Jedným z krokov bolo potvrdenie a aktualizácia niekoľkých právnych úkonov súvisiacich s HNP a rovnako významných pre HND. V dôsledku toho sa navrhli a prijali tieto nariadenia Komisie: - nariadenie Komisie (ES) č. 109/2005 z 24. januára 2005 o vymedzení hospodárskeho územia členských štátov na účely nariadenia Rady (ES, Euratom) č. 1287/2003 o harmonizácii hrubého národného dôchodku v trhových cenách6; - nariadenie Komisie (ES, Euratom) č. 116/2005 z 26. januára 2005 o narábaní s refundáciou DPH nezdaniteľným osobám a zdaniteľným osobám za činnosti oslobodené od dane, na účely nariadenia Rady (ES Euratom) č. 1287/2003 o harmonizácii hrubého národného dôchodku v trhových cenách7; - nariadenie Komisie (ES) č. 1722/2005 z 20. októbra 2005 o zásadách pre odhady ubytovacích služieb na účely nariadenia Rady (ES, Euratom) č. 1287/2003 o harmonizácii hrubého národného dôchodku v trhových cenách8. Druhým krokom bolo, že výbor pre HND prijal niekoľko odporúčaní k určitým koncepčným otázkam v ESA 95, ktoré výbor pre HNP už predtým schválil, konkrétne: - meranie tvorby hrubého fixného kapitálu v programovom vybavení; - meranie poisťovacích služieb; - narábanie s dovoznými clami, ktoré platia osoby bez trvalého pobytu („Rotterdamský efekt“ na dovozné clá); - meranie imputovaných sociálnych príspevkov; - riešenie korekcie v prospech Spojeného kráľovstva. Okrem toho výbor pre HND prijal odporúčania týchto pracovných skupín: - pracovná skupina pre oblasť zábavy, literárnych a umeleckých originálov; - pracovná skupina pre spotrebu fixného kapitálu na verejnú infraštruktúru; - pracovná skupina pre reinvestovanie výnosov z priamych zahraničných investícií. 3. PREDKLADANIE ÚDAJOV O HND A ďALšÍCH INFORMÁCIÍ Prenos údajov o HND Podľa článku 2 ods. 1 a ods. 2 nariadenia o HND členské štáty stanovia HND v rámci riadneho vnútroštátneho účtovníctva a každý rok do 22. septembra poskytnú Komisii (Eurostatu) číselné údaje za súhrnný HND a jeho zložky. To znamená, že konečný termín na predloženie údajov o HND Komisii na účely vlastných zdrojov sa posunuli dopredu o osem dní v porovnaní so smernicou HNP, ktorá stanovila 1. október ako termín, do ktorého museli členské štáty poskytnúť svoje údaje o HNP. S týmto novým konečným termínom neboli veľké problémy. Len v roku 2003, v prvom roku jeho platnosti, keď toto nariadenie bolo prijaté až v júli, niekoľko členských štátov dodalo údaje podľa starého termínu. V roku 2004 a 2005 všetky členské štáty poskytli svoje údaje o HND načas. Každý rok začiatkom júla sa výbor pre HND dohodol na spoločnej štruktúre prenosových tabuliek („dotazník HND“), ktorú majú členské štáty používať na uľahčenie predkladania svojich údajov o HND. Krátko po júlovom zasadnutí výboru pre HND Eurostat zaslal všetkým členským štátom vzor (vo formáte excel) schváleného dotazníka, s požiadavkou na včasné vrátenie vyplneného dotazníka o HND. Tento dotazník obsahuje aj ďalšie tabuľky a vzorce, ktoré pomáhajú kontrolovať dôslednosť poskytnutých údajov a zisťovať a odstraňovať možné chyby. Okrem toho sú k nemu priložené podrobné pokyny na správne vyplnenie dotazníka. Tieto opatrenia veľmi pomohli zladiť a ďalej skvalitniť údaje, ktoré predkladajú členské štáty Eurostatu. Výročná správa o kvalite údajov o HND Nariadenie o HND tiež ukladá členským štátom povinnosť predkladať Eurostatu výročnú správu o kvalite svojich údajov o HND (článok 2 ods. 3). Účelom tejto správy je poskytnúť Komisii informácie potrebné na preukázanie spôsobu, akým sa k údajom dospelo, opísať všetky významné zmeny v použitých postupoch a základných štatistikách a vysvetliť korekcie starších odhadov HND. Spoločný obsah a formát tejto správy schválil výbor pre HND na svojom rokovaní v júli 2004. Následne v septembri 2004 všetky členské štáty dodali správu o kvalite spolu so svojimi údajmi o HND. Tieto správy boli kvalitné a poskytli Komisii potrebné podkladové informácie na hodnotenie údajov členských štátov. Napriek jednotnému formátu a pokynom na vypracovanie správy o kvalite však stále existovali značné rozdiely medzi členskými štátmi v dĺžke a štruktúre ich správ. Preto v roku 2005 Eurostat so súhlasom výboru pre HND vydal presnejšie pokyny na vypracovanie správ o kvalite. Tým sa ešte viac zlepšila porovnateľnosť a použiteľnosť správ o kvalite zasielaných v septembri 2005. Integrácia nových členských štátov do procesu HND Príspevky nových členských štátov do štvrtého vlastného zdroja vychádzajú z údajov o HND počnúc rokom 2004, rokom ich vstupu do Európskej únie. Údaje o HND za rok 2004 sa musia Komisii prvýkrát dodať v septembri 2005. Nové členské štáty boli začlenené do procesu poskytovania údajov o HND dosť dlho pred týmto termínom. V roku 2003 nové členské štáty poskytli údaje o HND za rok 2002. To sa opakovalo v r. 2004 s korigovanými údajmi o HND za rok 2002 a s prvým prenosom číselných údajov o HND za rok 2003 vrátane kvalitatívnej správy. Vďaka tomuto zácviku prenos údajov o HND v roku 2005 za nové členské štáty prebiehal rovnako hladko ako za staré členské štáty. Popisy HND Hlavným účelom výročných správ o kvalite HND je poskytnúť informácie o prípadoch, kde došlo k závažným zmenám a korekciám vo výpočtoch HND, ktoré vykonali členské štáty. Správa o kvalite má teda podať stručnú a výstižnú aktualizáciu metodiky, zdrojov a výsledkov členských štátov tam, kde je to potrebné. Na rozdiel od týchto krátkych správ, úplný podrobný zoznam metód a zdrojov používaných na výpočet konečných údajov o HND a jeho zložiek je uvedený v popise postupov a základných štatistík používaných na výpočet HND a jeho zložiek ( popisy HND). Členské štáty sú povinné vyhotovovať a dodávať Eurostatu tieto popisy na základe článku 3 nariadenia o HND. Tieto popisy sú jedným z hlavných nástrojov, ktorý umožňuje Eurostatu hodnotiť porovnateľnosť, spoľahlivosť a úplnosť údajov o HND od členských štátov. Keďže v postupoch a základných štatistických údajoch na zostavenie konečných údajov o HDP a HND nedochádza k významným zmenám každý rok, ale len pri väčších revíziách v dlhších intervaloch, nie je potrebné každý rok prerábať popisy HND. Na svojom zasadnutí v júli 2005 výbor pre HND navrhol všeobecné pravidlo, aby krajiny aktualizovali svoje popisy HND do jedného roka po veľkej štandardizačnej revízii alebo, ak stratégia štandardizačnej revízie neexistuje, minimálne každých päť rokov. V súčasnosti existujú popisy 15 starých členských štátov (ako aj krajín EHP Nórska a Islandu). Tieto popisy sú väčšinou z rokov 2001 až 2003 (niekoľko aj z roku 2004), obvykle obsahujú 300 až 500 strán a Eurostat ich použil v poslednom kole kontrol HNP v starých členských štátoch (pozri kapitolu 4 tejto správy). Písanie popisov HND nových členských štátov je v súčasnosti v pokročilom štádiu. Tento proces mal finančnú podporu z programu Phare a staré členské štáty v ňom poskytli novým členským štátom významnú pomoc. Od členských štátov sa žiada, aby svoje popisy vypracovali podľa schválenej štruktúry, aby sa v plnej miere zabezpečila porovnateľnosť ich obsahov. Za tým účelom Eurostat vytvoril novú príručku pre popisy HND, ktorú schválil výbor pre HND v júli 2005. Táto príručka vychádza zo staršej verzie z roku 1999, ako aj zo skúseností získaných pri najnovších popisoch starých členských štátov. Pokiaľ ide o časové termíny, výbor pre HND v novembri 2005 schválil, že všetky členské štáty dodajú novú alebo aktualizovanú verziu svojich popisov HND najneskôr do 31. decembra 2006. Začiatkom roka 2006 Komisia písomne pripomenula členským štátom, že každé zníženie ich príspevkov do rozpočtu Spoločenstva kvôli oneskoreniu revízie popisov HND môže vyvolať požiadavku na zaplatenie úrokov z oneskorenia platby v zmysle článku 11 nariadenia Rady (ES, Euratom) č. 1150/2000 z 22. mája 2000, ktorým sa vykonáva rozhodnutie 2000/597/ES, Euratom o systéme vlastných zdrojov Európskych spoločenstiev.9 Zlepšenie kvantitatívneho opisu výpočtov HND: spracovateľské tabuľky a tabuľkový prístup Presnosť a úplnosť sú kľúčové prvky kvalitných údajov o HND. Výbor pre HND aj jeho predchodca, výbor pre HNP, vynaložili veľké úsilie na zlepšenie merania a hodnotenia presnosti a úplnosti údajov v národných účtoch. V roku 1999 výbor pre HNP vytvoril pracovnú skupinu na revíziu všetkých významných aspektov hodnotenia presnosti v zdrojoch základných údajov, na preskúmanie realizovateľnosti hodnotenia presnosti v národných účtoch a na poskytnutie odporúčaní na možné rozšírenie požiadaviek na vykazovanie údajov o HND za štvrtý vlastný zdroj. Výsledkom práce tejto pracovnej skupiny bol súbor odporúčaní na vytváranie tzv. spracovateľských tabuliek, ktoré sú nástrojom na opísanie kvantitatívnej stránky konkrétnych krokov v procese zostavovania HND, od zdrojových štatistických údajov až po konečný agregát za národné účty. Tento prístup pomocou spracovateľských tabuliek následne testovalo desať členských štátov. Skúsenosti, ktoré sa získali pri týchto testoch, sa použili na ďalšie spresnenie odporúčaní a pri vypracovaní príručky na vytváranie spracovateľských tabuliek, ktorú schválil výbor pre HND na svojom zasadnutí v júli 2005. Na tom istom zasadnutí Eurostat navrhol, aby všetky členské štáty zostavovali spracovateľské tabuľky minimálne pri každej štandardizačnej revízii a začlenili ich do svojich popisov HND. Eurostat tiež pracoval na tzv. tabuľkovom prístupe k úplnosti, nástroji, ktorý môže podať ďalšie kvantitatívne informácie na hodnotenie údajov o HND. Tento prístup sa vyvinul v rámci projektov Phare s vtedajšími kandidátskymi krajinami a podáva úplný, dôsledný a praktický rámec na zabezpečenie úplnosti a porovnateľnosti účtov. Možno ho považovať za doplnok k spracovateľským tabuľkám, keďže poskytuje ďalšie podrobnosti o korekciách úplnosti, ktoré sú už opísané v spracovateľských tabuľkách. Výbor pre HND vyjadril širokú podporu zásady tabuľkového prístupu na svojom rokovaní v júli 2005. Boli tu však obavy zo značného ďalšieho pracovného zaťaženia, ktoré by vyvolalo zavedenie tohto prístupu. 4. POSTUPY A KONTROLY VÝPOčTU HND Úlohy v rámci Komisie pri kontrole HND Podľa článku 5 ods. 1 nariadenia HND Komisia kontroluje zdroje a metódy, ktoré používajú členské štáty na výpočet HND. Rozdelenie úloh v rámci Komisie pri kontrole vlastných zdrojov HND bolo schválené v memorande o porozumení medzi Eurostatom a Generálnym riaditeľstvom pre rozpočet, ktoré podpísali generálni riaditelia týchto útvarov v roku 2004, a ktoré je aktualizáciou podobného memoranda podpísaného v roku 1992. Vzťah medzi výborom pre HND a výborom pre HNP Spoločné vyhlásenie výboru pre HNP a výboru pre HND bolo prijaté na ich spoločnom zasadnutí 5. a 6. novembra 2003. Vzhľadom na to, že všetky údaje HNP použité na účely vlastných zdrojov sú odvodené z národných účtov v rámci ESA 95, podľa tohto vyhlásenia výbor pre HNP odteraz akceptuje názor výboru pre HND na údaje o HND v rámci ESA 79. Kontrola výpočtov HND členských štátov V r. 2002 až 2004 Eurostat vykonal intenzívnu analýzu štatistických zdrojov a metód všetkých starých členských štátov plus Nórska a Islandu. Táto analýza čerpala z informácií získaných z popisov HND týchto krajín a z kontrolných misií HND v ich národných štatistických úradoch. Cieľom tohto konania bolo vyhodnotenie spoľahlivosti, porovnateľnosti a úplnosti údajov národných účtov týchto krajín na účely vlastných zdrojov. Cieľom bolo tiež určiť, v ktorých konkrétnych bodoch si Komisia musí pripraviť stanovisko k údajom HND členských štátov. Nariadenie Rady (ES, Euratom) č. 1150/2000 z 22. mája 2000, ktorým sa vykonáva rozhodnutie 2000/597/ES, Euratom o systéme vlastných zdrojov Európskych spoločenstiev, umožňuje vzniesť výhrady k údajom HND členských štátov. Podľa článku 10 ods. 8 tohto nariadenia, zmeny HNP sa už nebudú brať do úvahy po štyroch rokoch od daného finančného roka, s výnimkou bodov, ktoré v tomto časovom limite oznámi Komisia alebo členský štát. V dôsledku analýzy zdrojov a metód členských štátov Eurostat bol schopný nahradiť staršie všeobecné výhrady k údajom HNP starých členských štátov za roky 1995 až 2001 konkrétnymi výhradami. V roku 2004 a 2005 bolo vznesených spolu 68 konkrétnych výhrad voči 14 členským štátom. V roku 2005 sa mohli ukončiť práce na 5 z týchto konkrétnych výhrad a tieto konkrétne výhrady mohli byť odvolané. Členské štáty majú čas predložiť svoje konkrétne výhrady do septembra 2006. Tieto konkrétne výhrady sa týkajú HNP a jeho zložiek za roky 1995 až 2001. Výbor pre HND v októbri 2005 schválil, že v júli 2006 vznesie všeobecnú výhradu voči údajom HND za rok 2002 starých členských štátov, ktoré by inak boli konečné na účely vlastných zdrojov v roku 2006. Táto všeobecná výhrada zostane v platnosti, kým Eurostat nevykoná nové kolo analýzy aktualizovaných popisov HND, ktoré majú členské štáty predložiť do konca roka 2006. Údaje o HND nových členských štátov za rok 2004, rok vstupu, zostanú otvorené na účely vlastných zdrojov do roku 2008. Eurostat bude kontrolovať ich zdroje a metódy rovnako ako pre staré členské štáty, hneď ako budú k dispozícii ich popisy HND, teda koncom roka 2006. Ročné preskúmanie a formálne stanovisko k použiteľnosti údajov o HND na účely vlastných zdrojov Článok 5 ods. 2 nariadenia HND vyžaduje, aby výbor pre HND preskúmal údaje o HND dodané každý rok Komisii. Výbor potom musí predložiť svoje stanovisko k použiteľnosti údajov o HND členských štátov na účely vlastných zdrojov. Eurostat preto vykonáva dôkladnú každoročnú kontrolu údajov o HND dodaných do 22. septembra. V priebehu ostatných troch rokov sa prijalo niekoľko opatrení na ďalšie zlepšenie pracovného postupu, kontrol a dokumentácie na kontrolu dodaných údajov. Po overení sa tieto údaje predkladajú výboru pre HND, ktorý ich preskúma a potom prijme stanovisko k správnosti údajov od starých členských štátov. Po prijatí rozhodnutia, že údaje sú správne, posudok spolu s údajmi sa odovzdá na GR pre rozpočet. Výbor pre HND doteraz nedokázal sformulovať posudok o správnosti údajov o HND nových členských štátov vzhľadom na to, že ich popisy zdrojov a metód výbor zatiaľ nemá k dispozícii. Posúdenie kontrol Komisie Európskym účtovným dvorom Prácu Komisie na kontrole a overovaní údajov o HNP a HND členských štátov každý rok dôkladne preskúma Európsky účtovný dvor. Podrobný výkaz činností dvora v súvislosti s vlastným zdrojom HNP a HND možno nájsť v jeho výročných správach o realizácii rozpočtu, ako aj v rade listín a predbežných zistení sektora a v ostatnom čase v najnovšej Výročnej správe za finančný rok 200410. V tejto správe Dvor podáva celkovo pozitívne hodnotenie a poznamenáva, že „… na základe údajov, ktoré poskytli členské štáty, zdroje DPH a HND vo všetkých významných hľadiskách Komisia správne vypočítala, zobierala a zaznamenala do účtov Spoločenstva“ (pozri odsek 3.53 tejto výročnej správy). 5. ZÁVERY Prechod od smernice HNP k nariadeniu HND v roku 2003 prebiehal dobre a hladko. Podnikli sa vhodné kroky na realizáciu a aktualizáciu právnych aktov a odporúčaní na účely nariadenia HND. Okrem toho vznikli nové odporúčania v oblasti pojmov s cieľom ešte viac zladiť údaje o HND v členských štátoch a práca v tejto oblasti bude pokračovať, napr. v súvislosti s vykazovaním nezákonnej činnosti, ako to vyžaduje ESA 95. Prijali sa aj opatrenia na zabezpečenie včasného a harmonizovaného prenosu údajov o HND na zlepšenie a aktualizáciu dokumentácie metód a zdrojov používaných na výpočet HND a jeho zložiek, a na vytvorenie lepšieho kvantitatívneho obrazu o presnosti a úplnosti číselných údajov o HND. Nové členské štáty sa do postupu HND úspešne začlenili. Na procedurálnej strane sa zabezpečilo jasné vymedzenie úloh v rámci Komisie na kontrolu údajov o HND a zreteľný inštitucionálny prechod od výboru pre HNP k výboru pre HND. Pokrok sa dosiahol pri skúmaní a overovaní výpočtov HND. V tomto procese znamenala významnú pomoc aj veľmi dobrá spolupráca medzi Komisiou a členskými štátmi, a to vo výbore pre HND aj pri informatívnych návštevách Komisie v národných štatistických úradoch. V nadchádzajúcom roku bude Komisia a výbor pre HND pokračovať vo svojom úsilí o udržanie a ďalšie zlepšovanie porovnateľnosti, spoľahlivosti a úplnosti údajov o HND. V roku 2006 sa staré členské krajiny budú zaoberať všetkými nevyriešenými výhradami k určitým položkám ich údajov HNP za roky 1995 až 2000. Komisia si pripraví svoje stanovisko k údajom HND starých členských štátov za rok 2002, kým sa nevykoná overenie na základe novej aktualizovanej dokumentácie, ktorú majú členské štáty poskytnúť do konca roka 2006. Nové členské štáty sú tiež povinné dodať prvú kompletnú dokumentáciu k svojim metódam a zdrojom do konca roka 2006. Potom bude nasledovať dôkladná kontrola zo strany Komisie. [1] Ú. v. EÚ L 181, 19.7.2003, s. 1. [2] Ú. v. ES L 253, 7.10.2000, s. 42. [3] Ú. v. ES L 310, 30.11.1996, s. 1. [4] Ú. v. ES L 49, 21.2.1989, s. 26. [5] Ú. v. ES L 75, 15.3.1997, s. 44. 6 Ú. v. EÚ L 21, 25.1.2005, s. 3. 7 Ú. v. EÚ L 24, 27.1.2005, s. 6. 8 Ú. v. EÚ L 276, 21.10.2005, s. 5. 9 Ú. v. ES L 130, 31.5.2000, s. 1. Nariadenie naposledy zmenené a doplnené nariadením (ES, Euratom) č. 2028/2004 (Ú. v. EÚ L 352, 27.11.2004, s. 1). 10 Ú. v. EÚ C301, 30.11.2005, s. 1.